Tak xyamer nimkꞌij pascua cxin aj Israel Jesús xba chpam tnamet Jerusalén.
Tak xekaja xoca chpam nimlaj rtemplo Dios.
Y chpam templo ecꞌola wnak quemjon rcꞌayxic wajquex,
carneꞌl ruqꞌuin chꞌtak jeꞌ tzꞌquin rxin pjay,
y ecꞌola e cꞌxoy tak pak chkaꞌ.
Jesús xbanlaꞌ jun asiar.
Tak xecꞌchoja rmal xerelsaj ta chpam rtemplo Dios conjelal wnak,
next jun xecꞌjeꞌ cana.
Xerelsaj ta carneꞌl ruqꞌuin wajquex chkaꞌ,
y je e cꞌxoy tak pak xchꞌakixa chquewech jeꞌ cpak,
y jeꞌ cmes xchꞌakixa ptak ulew chkaꞌ.
Cꞌjaraꞌ xbij chca e cꞌyil tak tzꞌquin:
—Queꞌelsaj ela jlal jawrara,
mteban ta tzra rtemplo Dios ajniꞌ jun qꞌuebal,
caraꞌ xbij chca.
Y jeꞌ rdiscípulo xerkaja pquewáꞌ ajniꞌ tzꞌibtala chpam rtzojbal Dios tzrij Cristo y cawra nbij:
—Jeꞌ wnak je nqueban tzra awuchoch,
anen congan ntiꞌona wanm rmal.
Camic quencꞌut chquewech che m-utz ta je nqueban,
lowloꞌ opech xtqueban chwa.
J-eꞌ aj Israel xeccꞌaxaj tzra:
—¿Nak nacꞌutbej chkawech chcꞌola akꞌaꞌ tzra ajniꞌ xaban kaja chpam rtemplo Dios?
caraꞌ xeccꞌaxaj tzra.
—Tetruꞌ mpaꞌ jawra santlaj rtemplo Dios y pnoxiꞌ kꞌij quenyic waꞌ,
caraꞌ xbij Jesús chca.
J-eꞌ aj Israel xecbij tzra:
—Jawra santlaj templo xuban cuarentiséis junaꞌ majtanak rbanic.
¿Nak tzra cꞌaraꞌ xe pnoxiꞌ kꞌij nayic waꞌ atet?
Caraꞌ xecbij tzra.
Per Jesús,
jsantlaj templo xnataj jaraꞌ recuerpo.
Tak xcꞌastaja Jesús chquecjol cnomkiꞌ jeꞌ rdiscípulo xerkaja pquewáꞌ je rbin tzra santlaj rtemplo Dios che choxiꞌ kꞌij nuyic waꞌ,
xecnimaj jtzꞌiban cana chpam rtzojbal Dios ojer y xecnimaj chkaꞌ je rbin cana Jesús.
Jesús tak xecꞌjeꞌ cana pJerusalén y tak xbaꞌna w-im rxin nimkꞌij pascua e qꞌuiy jeꞌ wnak xeykeꞌa quecꞌuꞌx ruqꞌuin rmal jeꞌ milagro jxuban chquewech.
Per jaꞌ mxeykeꞌ ta rucꞌuꞌx cuqꞌuin com rutkin nak cbanic conjelal wnak,
y majoꞌn jun xtbin ta tzra nak cbanic wnak com jaꞌ bien rutkin canm conjelal wnak.